Zecer (miym.: "Setzer") to miano ôsoby, kera zajmuje sie rynčnym abo mašynowym skuodaniym na potřeby druku typōgrafičnygo. Zecer skuodou s materiouō zecerskigo (čćōnki a inkše elymynty) proste formy drukowe, abo přigotowywou elymynty tych form (špalty, tabele, wzory) do pōźnijšygo wykořistanio bez metrampaža. Zecerym bōua zarōwno perzōna pracujōnco we pojydynčych gotowych čćōnkach fabryčnych, kej a ôperator ôdlewarki mōnotypowyj skuadajōncy tekst s biežōnco ôdlewanych pojydynčych čćōnek (mōnotypōw) skuadanych ôd razu we tekst, kej a ôperator ôdlewarki (skuadarki) linotypowyj twořōncy ôd razu couke wiyrše linotypowe tekstu šyrokości špalty. Zecer pracowou "w ôuowiu" (stop drukarski), stōnd ôuowica bōua niymocōm zawodowōm mengi zecerōw, a we koždej zecerni istniouy lo pracownikōw přidziouy mlyka na miejscu. Postřōd zecerōw douo sie spotkać niyřodko ôsoby guchōniyme - take ludzie potrafili idealniy skupić sie nad pracōm wymagajōncōm srogiej kōncyntracyji, a gynau zawōd zecera bōu jydnōm s tych profesyji, kaj guchōniyme ôsoby skerowywano. "Niymocōm zawodowōm" zecerōw bywouy tyž sinioki, ščygōlniy kedy zecerni towařišōu butel niyuodlyguych mašyn drukarskych, a wtedy ôsoby (nawet te suyšōnce) rozpočynouy godka ze swojim přišuym interlokutorym ôd zwrōcynio na siebie uwagi za pōmocōm řucynio jakymś drobnym elymyntym justōnku čy niywielgōm čćōnkōm. Zecerstwo bōuo řymiosuym, wymagajōncym ôlbřimiej wiydzy a doświadčynio, stōnd zecerōw na rōwni s drukařōma nazywano "towařišōma štuki drukarskij" a bōuo to ôkreślyniy majōnce we se bardzo dužo prowdy. Postřōd kupy niyzwykuych ōmiejyntności zecera bōuo m. in. biygue čytaniy tekstu jydnočeśniy do gōry nōgōma a we ôdbiciu zdřadlanym. Ôbecniy zecer to zawōd ginōncy.